4.3.2022
ET
Euroopa Liidu Teataja
C 105/145
3.2.
Komitee toetab komisjoni kava ja juhtalgatusi, et lahendada terviklikult eri tüüpi saaste probleem ning täita Pariisi kokkuleppega võetud kohustused ja kestliku arengu eesmärgid.
Selleks, et kava oleks tõeliselt kaugeleulatuv, peavad selle eesmärgid olema täielikult kooskõlas Maailma Terviseorganisatsiooni soovitustega.
3.3.
Komitee kiidab heaks lähenemisviisi tõhustada eri valdkondades olemasolevaid õigusakte ja kohandada neid seal, kus rakendamine ei ole olnud edukas, näiteks õhu ja vee kvaliteedi vallas.
Komitee kordab, et ELi keskkonnapoliitika on näidanud, et ELi keskkonnaalaste õigusaktide puudulik, killustatud ja ebaühtlane rakendamine on paljudes ELi liikmesriikides tõsine probleem (4).
Puudu ei ole teadmistest selle kohta, mida tegema peaks.
Vajaka jääb teada-tuntud, sageli ammu otsustatud meetmete elluviimisest ja poliitilisest tahtest (5).
3.4.
Komitee nõuab tungivalt, et komisjon hakkas andmeid koguma, et lähitulevikus oleks võimalik teha seadusandlikud ettepanekud nendes valdkondades, kus neid veel tehtud ei ole, näiteks valgus- ja vibratsioonireostuse kohta.
3.5.
Eesmärkide saavutamise ulatust hinnatakse seiretulemuste ja 2024. aasta prognooside põhjal.
See avab arutelud, et hinnata kaugeleulatuvuse taset ning vaadata vajaduse korral eesmärgid ja õigusaktid põhjalikumalt läbi.
Komitee kardab, et see protsess on liiga pikk, võttes arvesse kui vähe aega on 2030. aasta eesmärkide saavutamiseks, ning leiab, et neid tuleb suurendada algusest peale ehk nüüd ja kohe.
3.6.
2030. aastaks õhusaastega seotud eesmärgid põhinevad liiga vanadel võrdlusaastatel.
Võrdlusaastad on eri eesmärkide jaoks erinevad, sest need põhinevad erinevatel andmetel ja õigusaktidel.
Kuigi pikaajalised koondandmed hõlbustavad prognoosimist, leiab komitee, et kõigi eesmärkide saavutamise hindamisel tuleks kasutada sama lähtepunkti, et saada nõuete täitmisest realistlik ülevaade.
3.7.
Õigusraamistik peab aitama ettevõtetel ja VKEdel rakendada saastekontrolli alaseid õigusakte, hoides halduskoormuse võimalikult väiksena.
Samuti tuleb ühtlustada rahvusvahelist õigusraamistikku, sest ELi saaste ei lõppe piiri ääres.
3.8.
Komitee leiab, et ülemineku tagamiseks on äärmiselt vajalik sektorite koostöö.
Seetõttu toetab komitee nullsaasteteemaliste sidusrühmade platvormi loomist ja soovib teha sellega koostööd Euroopa ringmajanduse sidusrühmade platvormi või muude vahendite kaudu.
Samuti soovitab komitee luua tiheda koostöö kolmandate riikidega ja kodanikuühiskonna vahel eri piirkondades, kuna saaste ei tunne riigipiire.
4.
Erimärkused 4.1.
ELi toetus innovatsioonile, investeeringutele ning uute vahendite ja tehnoloogialahenduste uurimisele on oluline kõigi ettevõtete jaoks ja uute kvaliteetsete töökohtade loomiseks.
Siiski tuleb investeerida järgmisesse: loodus ja elurikkus (ökosüsteemide taastamine ja taastav põllumajandus), õitseng (kestlik taristu ning taastuvenergiale üleminek/energiasüstee­ mi ümberkujundamine, hooned ja säästev/avalik liikuvus), ning inimesed (haridus ja digitaalse/teadus- ja arendustegevuse lõhe ületamine, maksureformid, et luua hariduse, tervishoiu ja keskkonna vallas õiglasemad ja võrdsemad võimalused).
4.2.
Komitee avaldab kahetsust, et nullsaaste hierarhias peetakse saastega seotud kahju heastamist ja selle hüvitamist vähem oluliseks.
Põhimõte „saastaja maksab“ ei ole osutunud eriti tõhusaks, mida näitab see, et ELis on endiselt palju saastatud alasid.
Tuleb määrata kindlaks meetmed, mida võtta, kui saastamise eest vastutajat ei ole võimalik kindlaks teha või kui ta ei saa kahju hüvitada.
4.3.
Komitee juhib õhusaaste vallas komisjoni tähelepanu tahketele osakestele, mis on kogu maailmas seotud miljonite enneaegsete surmajuhtumitega.
Inimtervisele tahkete osakeste toksikoloogilise mõju hindamiseks tuleb luua standarditud mõõdik, mis ei põhine mitte ainult massil ruumalaühiku kohta, vaid ka suurusel ja keemilisel koostisel.
Tahkete osakeste allikate hindamisel on tähtis nende oksüdatsioonivõime ja ülipeened osakesed, kuna neist sõltub ohu tase, ning need tuleks lisada tahkete osakeste saastet käsitlevatesse õigusaktidesse ja seiresse.
(4) (5)
ELT C 110, 22.3.2019, lk 33.
ELT C 123, 9.4.2021, lk 76.